Oficialusis leidinys L 196 , 24/07/1997 p. 0039 - 0040



Komisijos reglamentas (EB) Nr. 1428/97 1997 m. liepos 23 d. iš dalies keičiantis Reglamentą (EEB) Nr. 2037/93, nustatantį išsamias Tarybos reglamento (EEB) Nr. 2081/92 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos taikymo taisykles EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1992 m. liepos 14 d. Tarybos reglamentą (EEB) Nr. 2081/92 dėl žemės ūkio produktų ir maisto produktų geografinių ir kilmės vietos nuorodų apsaugos [1], su paskutiniais pakeitimais, padarytais Reglamentu (EB) Nr. 1068/97 [2], ypač į 16 jo straipsnį, kadangi 1993 m. liepos 27 d. Komisijos reglamento (EEB) Nr. 2037/93, nustatančio išsamias Tarybos reglamento (EEB) Nr. 2081/92 dėl žemės ūkio produktų bei maisto produktų geografinių ir kilmės vietos nuorodų apsaugos taikymo taisykles [3], 5 straipsnis numato priemones, skirtas visuomenei informuoti apie "SKVN", "SGN", "saugoma kilmės vietos nuoroda" ir "saugoma geografinė nuoroda" reikšmę Bendrijos kalbomis; kadangi šių priemonių patvirtinimas ir taikymas, visų pirma Bendrijos gamintojams, prekybininkams ir vartotojams skirtos Bendrijos informacinės kampanijos įgyvendinimas, pasirodė esą naudingi ir efektyvūs, ypač Bendrijos simbolio naudojimas norimam pranešimui perduoti; kadangi šio Bendrijos simbolio naudojimas būtų geriausias vartotojų informavimo apie SKVN ir SGN būdas, skatinantis gamintojus naudoti Bendrijos sistemą, o prekybininkus – prekiauti tokiais produktais; kadangi tai yra vienas iš Reglamente (EEB) Nr. 2081/92 nustatytų tikslų ir turėtų pateisinti valstybių narių ir ekonominės veiklos vykdytojų lūkesčius; kadangi dėl to reikėtų sukurti tokį Bendrijos simbolį, kokiu būtų galima ženklinti pagal Reglamentą (EEB) Nr. 2081/92 užregistruotus pavadinimus; kadangi šiuo simboliu galima ženklinti tik tuos žemės ūkio produktus ir maisto produktus, kurie atitinka minėtą reglamentą ir kuriuose leidžiama pažymėti žodžiais ar santrumpomis "SKVN", "SGN", "saugoma kilmės vietos nuoroda", "saugoma geografinė nuoroda" ar lygiaverčiais nacionaliniais tradiciniais žodžiais; kadangi juos galima vartoti be simbolio; kadangi dėl to, kad informacinių priemonių, skirtų supažindinti su Reglamentu (EEB) Nr. 2081/92 ir jame pateikiamomis santrumpomis bei žodžiais, poveikis yra teigiamas ir naudingas, reikėtų ketveriais metais pailginti Reglamente (EEB) Nr. 2037/93 nustatytą laikotarpį, kad jų veiksmingumas būtų pratęstas ir sustiprintas; kadangi šiame reglamente numatytos priemonės atitinka Geografinių nuorodų ir kilmės vietos nuorodų reguliavimo komiteto nuomonę, PRIĖMĖ ŠĮ REGLAMENTĄ: 1 straipsnis Reglamentas (EEB) Nr. 2037/93 iš dalies keičiamas taip: 1) 5 straipsnis papildomas tokia pastraipa: "Pirmesnėje pastraipoje numatytas penkerių metų laikotarpis pailginamas ketveriais metais. Turi būti įvertintos įgyvendintos informavimo priemonės."; 2) Įterpiamas 5a straipsnis: "5a straipsnis 1. Prie pavadinimų, užregistruotų kaip saugomos kilmės vietos nuorodos (SKVN) ar saugomos geografinės nuorodos (SGN), gali būti pridedamas Bendrijos simbolis, kuris turės būti nustatytas Reglamento (EEB) Nr. 2081/92 15 straipsnyje nustatyta tvarka. 2. Bendrijos simboliu galima žymėti tik tuos produktus, kurie atitinka Reglamentą (EEB) Nr. 2081/92. 3. "SKVN", "SGN", "saugoma kilmės vietos nuoroda", "saugoma geografinė nuoroda" ir lygiaverčiai nacionaliniai tradiciniai žodžiai gali būti naudojami be Bendrijos simbolio." 2 straipsnis Šis reglamentas įsigalioja septintą dieną po jo paskelbimo Europos Bendrijų oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1997 m. liepos 23 d. Komisijos vardu Franz Fischler Komisijos narys [1] OL L 208, 1992 7 24, p. 1. [2] OL L 156, 1997 6 13, p. 10. [3] OL L 185, 1993 7 28, p. 5. --------------------------------------------------